গত ৬ সেপ্টেম্বর রক্তাল্পতা নিয়ে টালিগঞ্জ সার্কুলার রোডের আরোগ্য মেটারনিটি অ্যান্ড নার্সিংহোমে ভর্তি হন চেতলার বাসিন্দা সর্বাণী মজুমদার। নার্সিংহোম সূত্রে খবর, সঙ্গে সঙ্গেই তাঁকে রক্ত দেওয়ার পাশাপাশি বিভিন্ন ধরনের পরীক্ষানিরীক্ষা শুরু করেন চিকিৎসক। ধরা পড়ে তাঁর জন্ডিস, ক্রনিক লিভার ডিজিজের মতো সমস্যা। ভর্তির এক দিন পরে শনিবার অস্থির হয়ে ওঠেন সর্বাণীদেবী। যে চিকিৎসকের অধীনে তিনি ভর্তি ছিলেন তাঁর দাবি, সারা রাত রোগীকে পর্যবেক্ষণের পরে ভোরে ওষুধ দিয়ে তিনি বেরিয়ে যান। পরিবারের অভিযোগ, এর পরেই আয়ার নজর এড়িয়ে সর্বাণীদেবী শয্যা থেকে পড়ে গিয়ে কোমায় চলে যান।